GPSC ผนึก “พี.ซี.เอส.เอสเตท” ตั้ง 5 บ.ย่อย รับแผนขยายพลังงานหมุนเวียน
GPSC จับมือ “พี.ซี.เอส.เอสเตท” ตั้ง 5 บริษัทย่อย Helios 1, Helios 2, Helios 3, Helios 4 และ Helios 5 เพื่อลงทุนโรงไฟฟ้าพลังงานหมุนเวียน
GPSC จับมือ “พี.ซี.เอส.เอสเตท” ตั้ง 5 บริษัทย่อย Helios 1, Helios 2, Helios 3, Helios 4 และ Helios 5 เพื่อลงทุนโรงไฟฟ้าพลังงานหมุนเวียน
13 ธ.ค. 2565

บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า ที่ประชุมคณะกรรมการบริษัท ครั้งที่ 11/2565 เมื่อวันที่ 23 สิงหาคม 2565 และครั้งที่ 13/2565 เมื่อวันที่ 10 ตุลาคม 2565 ได้มีมติอนุมัติจัดตั้งบริษัทย่อย รวมทั้งสิ้น 5 บริษัท ซึ่งมีวัตถุประสงค์เพื่อเข้าร่วมยื่นคำเสนอขายไฟฟ้าตามประกาศคณะกรรมการกำกับกิจการพลังงาน (กกพ.) เมื่อวันที่ 30 กันยายน 2565 เรื่องการจัดหาไฟฟ้าจากพลังงานหมุนเวียน ในรูปแบบ Feed-in Tariff (FiT) ปี 2565 – 2573 สำหรับกลุ่มไม่มีต้นทุนเชื้อเพลิง พ.ศ. 2565 และรองรับแผนการขยายการลงทุนในธุรกิจพลังงานหมุนเวียนของกลุ่มบริษัทในอนาคต
ทั้งนี้บริษัทได้ดำเนินการจัดตั้งบริษัทย่อยทั้ง 5 บริษัท ร่วมกับพันธมิตรทางธุรกิจเรียบร้อยแล้ว ดังนี้
1.บริษัท เฮลิออส 1 จำกัด (Helios 1) ทุนจดทะเบียน 388,800,000 บาท บริษัทถือหุ้น 50%, บริษัท พี.ซี.เอส.เอสเตท จำกัด ถือหุ้น 50%
2.บริษัท เฮลิออส 2 จำกัด (Helios 2) ทุนจดทะเบียน 491,200,000 บาท บริษัทถือหุ้น 50%, บริษัท พี.ซี.เอส.เอสเตท จำกัด ถือหุ้น 50%
3.บริษัท เฮลิออส 3 จำกัด (Helios 3) ทุนจดทะเบียน 64,000,000 บาท บริษัทถือหุ้น 50%, บริษัท พี.ซี.เอส.เอสเตท จำกัด ถือหุ้น 50%
4.บริษัท เฮลิออส 4 จำกัด (Helios 4) ทุนจดทะเบียน 128,000,000 บาท บริษัทถือหุ้น 50%, บริษัท พี.ซี.เอส.เอสเตท จำกัด ถือหุ้น 50%
5.บริษัท เฮลิออส 5 จำกัด (Helios 5) ทุนจดทะเบียน 124,800,000 บาท บริษัทถือหุ้น 50%, บริษัท พี.ซี.เอส.เอสเตท จำกัด ถือหุ้น 50%
สำหรับข้อเสนอขายไฟฟ้าของบริษัทย่อยทั้ง 5 บริษัทข้างต้น รวมทั้งบริษัท ยูรัสพลัส จำกัด และบริษัท โบรีพลัส จำกัด (ซึ่งเป็นบริษัทย่อยที่บริษัทร่วมลงทุนกับกลุ่ม Copenhagen Infrastructure Partners (CIP)) ได้ผ่านเกณฑ์คุณสมบัติตามประกาศในวันที่ 9 ธันวาคม 2565 ของ กกพ. และเข้าสู่กระบวนการคัดเลือกในลำดับถัดไป